# **NORSK PALLIATIV FORENING**

**Vedtekter**

Målsetting og profil

Norsk Palliativ Forening (NPF) er en tverrfaglig forening for helsepersonell med interesse for fagfeltet palliasjon.

Palliasjon fokuserer på lindring og livskvalitet for pasienter og pårørende i hele sykdomsforløpet.

Med palliasjon forstår vi palliativ behandling, pleie og omsorg som har til hensikt å forbedre livskvaliteten til pasienter og deres familier i møte med livstruende sykdom. Dette oppnås gjennom forebygging og lindring av lidelse ved hjelp av tidlig identifisering, grundig kartlegging, vurdering og behandling av smerte og andre problemer av fysisk, psykisk, sosial, åndelig og eksistensiell art (WHO 2002 og 2017).

Tilnærmingen er tverrfaglig for å ivareta pasientens og pårørendes behov på best mulig måte.

Palliasjon anerkjenner døden som en naturlig del av livet, og har hverken til hensikt å fremskynde eller utsette døden.

God palliasjon handler om å ta vare på livet og livskvaliteten, og samtidig legge til rette for en god og verdig død.

**Foreningens formål:**

* Arbeide for bedre behandling, pleie og omsorg for alle pasienter med palliative behov og deres pårørende, uavhengig av pasientens diagnose, prognose og alder
* Bidra til tverrfaglig samarbeid og kompetanseøkning i palliasjon på alle nivåer i helsetjenesten
* Arbeide for å integrere palliasjon i utdanningen til helsepersonell
* Bygge nettverk mellom helsepersonell som arbeider med palliasjon
* Tilrettelegge for nærmere samarbeid mellom fag- og forskningsmiljøer som arbeider med livstruende sykdom og palliasjon for å utvikle palliasjon som fagfelt
* Spre kunnskap om palliasjon og fremme tverrfaglig palliasjon ovenfor myndighetene og samfunnet.
* Delta aktivt i offentlige utredninger, høringer og arbeidsprosesser i saker som formålsparagrafen omfatter
* Samarbeide nasjonalt, nordisk og internasjonalt

## Medlemmer

Medlemskap er åpent for alle med interesse for palliasjon og er personlig.
Organisasjoner, institusjoner og foreninger kan opptas, da med navngitt representant.

**Medlemskap inkluderer:**

* Abonnement på tidsskriftet OMSORG
* Rabatt på Landskonferansen i palliasjon
* Kollektivt medlemskap i EAPC

Medlemsavgift betales årlig. Ved innmelding i NPF i forbindelse med påmelding til Landskonferanse må medlem sørge for at medlemskap er betalt før konferansestart. Stemmerett på generalforsamlingen forutsetter betalt medlemsavgift. Organisasjoner, institusjoner og foreninger kan delta på generalforsamling med en (1) stemme hver. Rabatter på konferanser er også knyttet til en (1) representant.

Styret kan utelukke medlemmer som i to påfølgende år ikke har betalt avgift eller som motarbeider foreningens formål.

## Organisering

Generalforsamlingen er foreningens øverste myndighet.

Ordinær generalforsamling avholdes annet hvert år. Styret innkaller medlemmene med fire ukers varsel. Medlemmer har stemmerett ved generalforsamlingen.

**Dagsorden for den ordinære generalforsamling skal inneholde:**

* Valg av møteleder
* Valg av referent
* Valg av to representanter til å underskrive møteprotokollen
* Valg av stemmetellere
* Godkjennelse av dagsorden
* Styrets årsberetning
* Fremleggelse av årsregnskaper og budsjett for perioden
* Fastsettelse av kontingent
* Innkomne forslag
* Valg av styre
* Valg av revisor
* Valg av valgkomité

Forslag som ønskes behandlet på generalforsamlingen sendes styret åtte uker før generalforsamlingen finner sted.
Generalforsamlingens beslutninger fattes ved simpelt stemmeflertall. Det kan kun stemmes ved personlig fremmøte, medlemsavgift må være betalt. Skriftlig avstemning foretas når styret eller minst 10 medlemmer fremsetter ønske om det, samt ved valg mellom flere kandidater til tillitsverv.

## Styret

Valg av styret finner sted på den ordinære generalforsamlingen. Forslag til kandidater skal fremmes av egen valgkomité.

Styret skal være tverrfaglig sammensatt, representere ulike forvaltningsnivåer og ha en geografisk spredt sammensetning.

Valget foregår ved skriftlig avstemning. Styret består av ni medlemmer, valgt for 2 år. Leder velges ved særskilt valg. Gjenvalg kan finne sted to ganger. Gjenvalg kan finne sted for ytterligere en periode hvis det er av verdi for styrets sammensetning.
Ved endring i løpet av valgperioden konstituerer styret seg selv.

**Fordeling mellom yrkesgrupper:**

* To leger
* To sykepleiere
* En prest/diakon
* En sosionom/psykolog
* En fysioterapeut/ergoterapeut/klinisk ernæringsfysiolog
* To valgt fra alle aktuelle faggrupper

**Det velges to varamedlemmer til styret.**

Styret velger økonomiansvarlig og sekretær. Styret bestemmer selv møtehyppighet. Leder har ansvar for foreningens daglige drift.

## Regnskap og revisjon

Foreningens budsjett- og regnskapsår følger kalenderåret. Regnskapet skal før den ordinære generalforsamling være revidert av valgt revisor. Revisors innstilling fremlegges for generalforsamlingen. Styret utarbeider selv budsjett. Revisor velges på generalforsamling for to år av gangen. Foreningens kontanter og formue settes inn på ordinær bankkonto.

## Endring av vedtektene

Forslag om vedtektsendring, herunder forslag om foreningens oppløsning, må være fremmet før innkalling til den ordinære generalforsamling. Avstemningen skjer skriftlig og det kreves 2/3 flertall. Hvis foreningen vedtas oppløst, treffer generalforsamlingen beslutning om anvendelse av foreningens formue.